**ПРОЕКТ**

**МЕТОДИКА**

**за начина за разпределяне на разходите при определяне на цени за предоставяне на достъп до и съвместно ползване на физическа инфраструктура и право на преминаване по Закона за електронните съобщителни мрежи и физическа инфраструктура**

**Раздел първи**

**ОБЩИ ПОЛОЖЕНИЯ**

**Чл. 1.** **(1)** С тази методика се определя начина за разпределение на разходите при определяне на цени за услугите при предоставянето на достъп до и съвместно ползване по чл. 15 и правото на преминаване и право на специално полазване по чл. 17 от Закона за електронните съобщителни мрежи и физическа инфраструктура (ЗЕСМФИ).

**(2)** Тази методика не се прилага за предоставяне на права по чл. 17, ал. 1 от ЗЕСМФИ върху имоти – публична държавна или публична общинска собственост, които се предоставят безвъзмездно в полза на операторите на електронни съобщителни мрежи съгласно чл. 18, ал. 3 от закона.

**(3)** Мрежовите оператори, ако предлагат отстъпки или други отклонения от определянето на цени за отделни потребители, посочват в общите условия по чл. 15, ал. 2 от ЗЕСМФ обстоятелствата, при които се предлагат такива отстъпки и отклонения, при спазването на целите и принципите по чл. 2 и 3 от ЗЕСМФИ.

**Чл. 2.** При разпределяне на разходите за дадената услуга се спазват следните принципи:

1. разходна обусловеност (причинно-следствена връзка между разходите и дейността) - разходите се разпределят по тези услуги, за осигуряването на които са направени;
2. прозрачност;
3. равнопоставеност;
4. пропорционалност;
5. липса на антиконкурентно крос-субсидиране.

**Чл. 3.** Предоставянето на достъп до и съвместно ползване на физическа инфраструктура на мрежови оператор се осъществява в съответствие с общите му условия по чл. 15, ал. 2 от ЗЕСМФИ и включва, без да се ограничава до:

1. разполагане на съобщителни кабели или на елементи от електронни съобщителни мрежи в съществуваща подземна физическа инфраструктура;
2. разполагане на антени и/или радиосъоръжения от безжични мрежи на антенни мачти, кули и върху сгради;
3. разполагане на съобщителни кабели или радиосъоръжения от безжични мрежи на съществуваща стълбовна мрежа ниско напрежение на електроразпределителните предприятия;
4. разполагане на съобщителни кабели или радиосъоръжения от безжични мрежи на съществуваща стълбовна мрежа за външно изкуствено осветление;
5. разполагане на съоръжения в помещения на мрежов оператор, различен от мрежов оператор по смисъла на т. 3, б. „бб“ от ДР на ЗЕСМФИ;
6. разполагане на оборудване извън помещение, в обект на мрежов оператор;
7. монтаж и демонтаж на съоръженията по т. 1-6;
8. други дейности, свързани с предоставянето на достъп до и съвместно ползване на съществуваща физическа инфраструктура.

**Чл. 4**. **(1)** Цените за достъп до и съвместно ползване на физическа инфраструктура могат да бъдат еднократни или периодични в зависимост от вида на предоставяните услуги, определени в общите условия, в съответствие със ЗЕСМФИ и тази методика.

**(2)** Мрежовите оператори определят цени за:

**1.** отделните еднократно предоставяни услуги, които предоставят, като в общите условия по чл. 15, ал. 2 от ЗЕСМФИ посочват начина за разпределяне на разходите, като цени за съгласуване на проектите за разполагане по чл. 52, ал. 2 от ЗЕСМФИ, за оглед, действията за приключване на разполагането на мрежата по чл. 53 от ЗЕСМФИ, за осигуряване на достъп за разполагане, поддръжка и демонтаж на мрежата;

**2.** периодични цени за ползване на инфраструктурата.

**(3)** Ценитеза достъп до и съвместно ползване на физическа инфраструктура се определят въз основа на разходите, определени в съответствие с тази методика.

**(4)** Цените за право на преминаване се определят въз основа на разходите за обезщетение, в съответствие с чл. 12.

**Раздел втори**

**ОБХВАТ, ОПРЕДЕЛЯНЕ И РАЗПРЕДЕЛЯНЕ НА РАЗХОДИТЕ**

**Чл. 5.** **(1)** В разходите за предоставяне на услугите за достъп до и съвместно ползване на физическа инфраструктура се включват:

1. капиталови разходи (амортизационни отчисления), присъщи за остойностяваната услуга;
2. разходи, подпомагащи функционалното обезпечаване на услугите, включващи преки и непреки разходи, като разходи за поддръжка и експлоатация на съответните активи – разходи за материали, разходи за труд, разходи за допълнителни услуги, като охрана, транспортни разходи, извършване на съвместни дейности, административни и други разходи, присъщи за остойностяваната услуга.

**(2)** Мрежовите оператори определят отделни цени на услугите, свързани с огледи, техническо проучване на подадено заявление и съгласуване на проект, като включват разходите по ал. 1, т. 2, присъщи за съответната услуга.

**(3)** Мрежовите оператори по § 1, т. 3, б. „бб)“ не включват разходите по ал. 1, т. 1, а вместо тях включватамортизационни разходи на активите, присъщи за остойностяваната услуга.

**(4)** Разходите, включително тези по ал. 1, т. 1 и ал. 3, които въз основа на наложени регулаторни задължения се възстановяват от тарифи/цени за крайните потребители, свързани с основната дейност на съответния мрежов оператор на инфраструктура, различна от електронна съобщителна инфраструктура, не участват при определянето на цената.

**Чл. 6.** Разпределянето на разходите по чл. 5 се извършва по начин, даващ информация за разхода за единица от предоставяната услуга за всеки тип физическа инфраструктура, пропорционално на използваното пространство (освен за услуги от административен характер).

**Чл. 7. (1)** Капиталовите разходи са равни на сумата на разходите за придобиване на съответните дълготрайни активи, присъщи за остойностяваната услуга, според историческите счетоводни записи на мрежовия оператор, намалена с натрупаната амортизация към края на последната завършила финансова година. За мрежовите оператори по § 1, т. 3, б. „бб)“ тези капиталови разходи се използват за изчисление на разходите за амортизация за единица предоставяна услуга.

**(2)** При липса на исторически счетоводни записи, поради независещи от мрежовия оператор обстоятелства, се взема предвид сумата на текущата стойност на капиталовите разходи на активите на мрежата, присъщи за остойностяваната услуга.

**Чл. 8.** **(1)** В зависимост от това дали се определя еднократна или периодично заплащана цена, стойността на капиталовите разходи се определя въз основа на сумата на капиталовите разходи по чл. 7 и прилагане на принципа на амортизация, прилаган в счетоводната политика на оператора.

**(2)** За целите на определянето на стойността на капиталовите разходи по ал. 1 съответният мрежов оператор взема предвид следните елементи:

**1.** среднопретеглената цена на капитала си (WACC);

**2.** дефлационните разходи или инфлационните ползи, породени от динамиката на индекса на потребителските цени;

**3.** полезния живот на активите, в които е инвестирал.

**(3)** Алинея 2 не се прилага за мрежовите оператори по § 1, т. 3, б. „бб)“. За целите на определянето на стойността на заетия капитал, съответният мрежов оператор взема предвид следните елементи:

**1.** Отчетна стойност на активите или текуща стойност на капиталовите разходи, свързани с предоставяната услуга;

**2.** Дела на амортизация на присъщите активи по счетоводни данни от последната финансова година;

**3.** Среднопретеглената цена на капитала си (WACC).

**(4)** Среднопретеглената цена на капитала по ал. 2, т. 1 за мрежов оператор, който е оператор на електронна съобщителна мрежа не може да надвишава 7,6%.

**(5)** Мрежовите оператори – държавни органи или общини при определяне на стойността на капиталовите разходи не включват елемента по ал. 2, т. 1.

**Чл. 9. (1)** Определянето на разходите по чл. 5, ал. 1, т. 2 се извършва на базата на историческите счетоводни записи на съответния мрежов оператор за преходната приключила финансова календарна година.

**(2)** За целите на дългосрочното предоставяне на достъп до и съвместно ползване на физическа инфраструктура, мрежовите оператори могат да посочват в общите условия механизъм за индексация на цените, обоснован на общоприети индекси, като например индекса на потребителските цени.

**Чл. 10**. **(1)** При разпределяне на разходите, за целите на определяне на цена за предоставяне на услугата достъп до и съвместно ползване на подземна физическа инфраструктура могат да се взимат предвид разходни елементи, свързани с:

1. ползване на съществуваща или разполагане на нова защитна тръба в канална мрежа, съответстваща на заеманата дължина на трасето;
2. изтегляне на съобщителен кабел в съществуваща защитна тръба;
3. полагане на съобщителен кабел в канална мрежа без защитна тръба;
4. полагане на съобщителен кабел без изграждане на защитна тръба и извън съществуващи защитни тръби, при наличие на техническа възможност;
5. цена за допълнителни услуги за ползване на подземна физическа инфраструктура, заявени от ползвателя.

**(2)** Като база за определяне на разходите при определяне на цената за предоставяне на услугата достъп до и съвместно ползване на подземна физическа инфраструктура, се взема предвид настоящата стойност на един километър от актива канална мрежа, като се използват разходите за изграждането на хипотетична такава по съвременни цени за проектиране, строителни дейности и узаконяване, цени за материали и труд, с отчетена амортизация, разходи за ремонт и поддръжка.

**(3)** При определянето на разходите за амортизации, амортизацията се изчислява на база 40 години полезен живот на актива канална мрежа.

**(4)** При определянето на другите категории разходи следва да се отчетат само тези, които са присъщи на предоставянето на услугата.

**(5)** Приложимата единица за услуга по предоставяне на достъп до канална мрежа на мрежови оператор – оператор на електронна съобщителна мрежа е на линеен метър.

**(6)** Мрежовите оператори могат да определят цени за допълнителни услуги за ползване на шахти или съобщителни обекти (шкафове, контейнери и помещения), ако в разходите за тези услуги не са включени капиталовите разходи, определени в чл. 5, ал. 1, т. 1 и разходите, определени в чл. 5, ал. 3.

**Чл. 11.** **(1)** При разпределяне на разходите, за целите на определяне на цената за предоставяне на услугата достъп до и съвместно ползване на физическа инфраструктура, която не е подземна, в зависимост от заявлението на ползвателя на услугата, могат да се вземат предвид следните разходи:

**1.** за съвместно ползване на стълбове, мачти, кули и антени, както и изградена физическа инфраструктура за електронни съобщителни мрежи за достъп до сгради и подстъпи до сгради;

**2.** за разполагане на допълнителни съоръжения на електронната съобщителна мрежа;

**3.** за осигуряване на охрана, като стойността на услугата се изчислява пропорционално по текущи цени на действащи към момента на предоставяне на услугата договори;

**4.** свързани със заявена техническа поддръжка и услуги като електрозахранване, посещение на място, техническа помощ, осигуряване на достъп до елементи от физическата инфраструктура, външни услуги.

**(2)** Разходите за предоставяне на достъп до стълбовната мрежа ниско напрежение на електроразпределителните дружества, както и за външно обществено осветление включват само допълнителни разходи, свързани с обслужването на разположените кабели от операторите на електронни съобщителни мрежи и услуги.

**(3)** Цената се определя, като единицата за услуга по предоставянето на достъп до стълбовната мрежа по ал. 1 е за един брой стълб.

**Чл. 12.** **(1)** Определянето на еднократно обезщетение за право на преминаване се извършва чрез оценка на правото по общоприетите стандарти за оценяване от мрежовия оператор или от определен от него лицензиран оценител.

**(2)** Обезщетението за специално ползване на пътища – частна собственост се определя по реда на ал. 1, при спазването на изискванията на ЗЕСМФИ и тази методика.

**(3)** Обезщетението по ал. 1 и 2 се определя като се вземат предвид:

**1.** конкретната зона или зони, в които се учредява правото на преминаване;

**2.** широчината на ивицата за изграждане на електронната съобщителна мрежа;

**3.** дължината на ивицата за урбанизирани и неурбанизирани територии.

**(4)** Стойността на обезщетението е сумата от обезщетенията за всеки отделен участък от трасето с различна данъчна стойност на земята, определен по следната формула:

ПС*огр.пр.* = K.L.ДС

Където:

- К е коефициент със стойност до 0,7 при учредено право на преминаване;

- Lе дължината на трасето на участък от него с една и съща данъчна оценка на земята;

- ДС е стойността съгласно данъчната оценка за кв. м земя за съответния участък, в границите на които стойността на земята не се променя.

**(5)** При определянето на широчината на сервитутната ивица по ал. 3, т. 2 електронните съобщителни мрежи се третират като линейни обекти с дължина L. Широчината на ивицата по дължината на всички кабелни мрежи се приема с номинална широчина от 0.5 метра от двете страни. При тази предпоставка площта на земята, върху която се простира правото на преминаване съответства на дължина L на трасетата.

**ДОПЪЛНИТЕЛНА РАЗПОРЕДБА**

**§ 1.** По смисъла на тази методика:

**1.** „дефлационни разходи” са разходите, които се отнасят до допълнителните разходи, които предприятието трябва да вземе под внимание в година t, когато се очакват по-ниски цени за използваното оборудване през година t+1;

**2.** „индекс на потребителските цени” е общ показател за измерване темповете на изменение на цените на потребителските стоки и услуги, включени в потребителската кошница на средното домакинство (публикуван от НСИ);

**3.** „инфлационните ползи“ се отнасят до допълнителните ползи, които предприятието трябва да вземе под внимание в година t, когато се очакват по-високи цени за използваното оборудване през година t+1;

**4.** „среднопретеглена цена на капитала (WACC)” е показател, чрез който се измерва приемливото ниво на възвръщаемост на вложения капитал, като отчита специфичните рискове за конкретен нов инвестиционен проект.

**ЗАКЛЮЧИТЕЛНА РАЗПОРЕДБА**

**§ 2.** Тази методика се приема на основание чл. 3, ал. 5 от ЗЕСМФИ.